Strip-Lab: Mala akademija crteža i priče
2025-10-07 17:00 - 2026-05-26 18:30 (Europe/Zagreb)
Strip-Lab: Mala akademija crteža i priča je program kreativnih radionica za djecu od 8 do 12 godina pod vodstvom Zdenka Mikše, mag. educ. art. Cilj ovog programa je osnažiti dječju maštu, kreativnost i samopouzdanje te razviti sposobnost izražavanja kroz crtež i priču.
Jesen – Škola crtanja Djeca otkrivaju prve korake crtanja i uče kako linijom i oblikom izraziti osjećaje. Kroz vježbe crtanja likova i izraza lica razvijaju pažnju, sigurnost i osjećaj za crtež.
Zima – Tajne stripa Na zabavan način ulaze u svijet stripa. Upoznaju elemente kao što su tabla, kadar, balončići i onomatopeje te uče kako osmisliti i ispričati kratku priču kroz slike i tekst.
Proljeće – Ilustracija Djeca uče o bojama i kompozicijama te otkrivaju kako slikom stvoriti atmosferu priče. Korak po korak prolaze proces stvaranja ilustracije spajajući crtež i priču.
Na poticajnim i procesno orijentiranim radionicama djeca slobodno crtaju, maštaju i stvaraju vlastite priče igrajući se bojama, oblicima i raznovrsnim tehnikama čime se potiče prirodna znatiželja, kreativnost i izgradnja samopouzdanja. Uz stručno vodstvo u opuštenoj i podržavajućoj atmosferi djeca uče kako izražavati svoje ideje, surađivati s drugima i uživati u procesu zajedničkog stvaranja.

Izložba „Bilo jednom… hrvatske tvornice igračaka u 20. stoljeću“
2025-12-10 - 2026-09-10 | ZAGREB
Izložba „Bilo jednom… hrvatske tvornice igračaka u 20. stoljeću“, kojom Hrvatski školski muzej istražuje povijest, razvoj i kulturni značaj industrijski proizvedenih igračaka u Hrvatskoj, otvara se 10. prosinca 2025. u 19 sati u galeriji muzeja „Školica za 5“ (Hebrangova 5, Zagreb). Posjetitelji će kroz izložene predmete moći pratiti kako su igračke oblikovale djetinjstvo, reflektirale društvene promjene i postale vrijedan dio hrvatske kulturne i pedagoške baštine.

GSK Kerempuh: ALAN FORD
2026-04-28 20:00 - 21:20, 2026-04-29 20:00 - 21:20 | Satiričko kazalište Kerempuh, Prolaz Fadila Hadžića 7, Zagreb, Croatia (Local Name: Hrvatska)
Autor teksta: Milan Fošner
Redatelj: Mario Kovač
Alan Ford je kultni talijanski strip koji već više od pola stoljeća zabavlja i oduševljava ljubitelje devete umjetnosti u Hrvatskoj i svijetu. Crnohumorni i satiričan prikaz djelovanja grupice siromašnih tajnih agenata koji rješavaju bizarne kriminalističke slučajeve idealna je podloga za predstavu koja bi se bavila nelogičnostima i apsurdima suvremenog hrvatskog društva. Iako se radnja stripa događa uglavnom u New Yorku, teme koje obuhvaća su univerzalno prepoznatljive i uvijek aktualne.
Zanimljivo je kako se, usprkos medijskoj dominaciji superherojskih stripova DC-a i Marvela, potpomogutoj raskošnim i visokobudžetnim ekranizacijama, Alan Ford još uvijek sjajno prodaje na tržištu a interes za njega pokazuje i mlađa generacija. Razlog vjerojatno leži u originalnom ironičnom humoru specifičnom za naše područje i mentalitet na čemu možemo zahvaliti fantastičnom prijevodu Nenada Brixyja. Obzirom na činjenicu kako se obrada teme stripa nalazi u obaveznom kurikulumu za više razrede osnovne škole te srednjih škola, smatramo kako je upravo Alan Ford ona poveznica koja učenicima može pokazati kako strip ne mora nužno biti isključivo eksapistički uradak temeljen na znanstvenoj fantastici već kako može biti oštar i precizan komentar negativnih društvenih fenomena a sve kroz prizmu humora.
Naša dramatizacija stripa kao centralnu negativnu ličnost smjestila bi lik Superhika, karizmatičnog lopova koji ironično otima siromašnima da bi dao bogatima. Već kroz odabir super-antiheroja kao direktnog suparnika našim junacima iz Grupe TNT jasno ocrtavamo smjer u kojem će naša predstava ići obrađujući inače teške teme poput socijalne nepravde, siromaštva i zakulisnih političkih igara na mladima prihvatljiv način uz zdravu dozu humornog odmaka.
Uz neizbježnu „estetiku ružnog“ i tzv. „siromašno kazalište“ koji bi dominirali vizualnim identitetom predstave, važno je naglasiti kako bi zvučni segment obogatili jazz noir glazbenom podlogom koja bi djelomično bila izvedena i „uživo“ od strane benda sastavljenog od glumaca kazališta Kerempuh.
Dramaturg: Vid Lež
Scenograf: Davor Prah
Kostimografkinja: Nikolina Miletić
Autor glazbe: Tomislav Babić
Koreograf: Branko Banković
Oblikovatelj svjetla: Alen Marin
Inspicijentica: Mirela Tihava
Igraju:
Alan Ford – Luka Petrušić
Bob Rock – Matija Šakoronja
Broj 1 – Tomislav Štriga
Grunf – Domagoj Ivanković
Sir Oliver – Tarik Filipović
Debeli šef – Hrvoje Kečkeš
Superhik – Filip Detelić
Jeremija – Borko Perić
Bepa – Ana Maras Harmander
Margot – Ines Bojanić
Policajac / Čaruga – Josip Brakus
Inspektor Brock – Ozren Opačić
Samoubojica – Karlo Mlinar
Bogataš / Tamburaš – Tomislav Dunđer
Popusti na grupne posjete (10 i više osoba)
Prodaja na tel. 01/4833 645, 01/4833 646

GSK Kerempuh: MAMA SE OPILA KO MAJKA
2026-04-30 20:00 - 21:10, 2026-05-02 20:00 - 21:10, 2026-05-14 20:00 - 21:10 | Satiričko kazalište Kerempuh, Prolaz Fadila Hadžića 7, Zagreb, Croatia (Local Name: Hrvatska)
Autor: Ivor Martinić
Redateljica: Marina Pejnović
“Mama se opila ko majka” je drama o jednoj običnoj zagrebačkoj obitelji iz nebodera u Trnskom i događajima koji su je zatekli jednog, sasvim običnog, 9. ožujka 2025. godine. Tog dana bilo je samo malo toplije nego što su 9. ožujci inače znali biti kroz povijest, i činilo se da ništa neće taj datum učiniti iole vrijednim sjećanja.
No, jedna žena odlučila je začiniti svoju svakodnevicu. Marina, majka troje djece, upravo je tog dana prvi put u životu odlučila napiti se — “ko majka”. Kako će ta odluka utjecati na njezinu obitelj, djecu, susjede i ostatak rodbine? A kako će utjecati na nju samu? Što će se dogoditi kada konačno spozna onu staru istinu: “Pijan govori ono što trijezan misli.”
To je drama o govorenju istine – o životu bez filtera, bez kontrole. O načinu na koji živimo, na koji trpimo sebe i one oko nas i o tome kako bismo možda mogli živjeti.
Igraju:
Marina – Tanja Smoje
Zoran – Hrvoje Kečkeš
Tea – Anica Kontić
Tom – Jakov Zovko
Susjeda Klara – Mia Anočić – Valentić
Susjed Miro – Vedran Mlikota
Vesna – Branka Trlin

Popusti na grupne posjete (10 i više osoba)
Prodaja na tel. 01/4833 645, 01/4833 646

Izložba Nicanje iz tame Margerite Rakić
2026-05-01 19:00 - 2026-05-16 21:00 | HDLUDU, Šetalište kralja Zvonimira 32, Dubrovnik
Izložba Nicanje iz tame Margerite Rakić uspostavlja vizualno i misaono polje u kojem se pitanje početka promatra kao trajno stanje napetosti između neodređenog i oblikovanog. Projekt se nadovezuje na autoričin diplomski rad iz 2022. godine, u kojem se bavila odnosom kaosa i kreacije kao likovnim problemom. Polazeći od kozmogonijskih mitova koje je sustavno analizirao Eleazar Moiseevich Meletinskii, a u kojima se kaos pojavljuje kao mrak, ponor, voda ili bezoblična materija, autorica prevodi temeljne principe mitološkog narativa u likovni jezik.
Odabir mitološke teme može se pritom čitati i kao metafora nastanka umjetničke ideje. Kao što u mitovima svijet nastaje iz kaosa, tako i ovdje slika proizlazi iz početne neodređenosti – iz prostora u kojem se oblikuje osobni imaginarij. Fantastične predodžbe kojima obiluje mitski svijet autorici omogućuju slobodu interpretacije. Ta otvorenost omogućuje razvoj vlastitog vizualnog jezika i transformaciju motiva.
U tom smislu, kaos se promatra kao preduvjet poretka: zasićeno stanje puno potencijala i mogućnosti. Tamna površina crteža ne djeluje kao pasivna pozadina, već kao aktivni nositelj slike. Ona posjeduje vlastitu gustoću i unutarnju dinamiku iz koje se rađaju oblici.
Ključnu ulogu u artikulaciji ove ideje ima sam materijal. Osim što omogućuje precizno stupnjevanje tonova crne boje, ugljen je tvar koja već u sebi nosi ideju kaosa. Nastaje procesom izgaranja bez prisutnosti kisika, čime se organska materija pretvara u gotovo čisti ugljik. U tom smislu, on je već prošao put raspada i preobrazbe: od žive biljke do ostatka, koji se ponovno aktivira u činu stvaranja slike.
Njegova crnina nosi dvostruko značenje. Ona priziva dubinu, tlo i raspadanje, ali istodobno upućuje na plodnost i mogućnost novog početka. Kako ističe Yi-Fu Tuan u svom djelu Topofilija, crna boja u različitim kulturama nosi razna značenja, no upravo ta istodobna prisutnost života i smrti čini je posebno snažnim simboličkim poljem.
Iz takvog odnosa prema materijalu proizlazi i organizacija površine. Crteži velikih formata razvijaju se kao gusti, gotovo neprohodni prostori. Ono što bismo mogli imenovati kao horror vacui ne pojavljuje se kao dekorativni princip, nego kao nužnost: kaos je uvijek pun, uvijek prenapučeno polje potencijala. Površina je zasićena i obilježena stalnim odnosom između raspada i formiranja.
U tom kontekstu, motiv vegetacije dobiva posebno značenje. Grmovi, bršljan i suho lišće izranjaju iz tamne podloge i ostaju čvrsto vezani uz nju, kao nositelji značenja rasta, rađanja života i plodnosti. Njihova pojavnost istodobno upućuje na vitalnost i prolaznost, na proces koji se odvija između nastanka i nestajanja.
Autorica polazi od konkretnih prizora iz prirode koje prepoznaje intuitivno, vođena atmosferom i osobnim dojmom. Odabrani motivi potom se prevode u crtež kroz dugotrajan i promišljen proces, u kojem se ispituje njihov oblik, struktura i odnos prema prostoru slike.
U najnovijem radu dolazi do pomaka unutar samog ciklusa. Dok su raniji crteži temeljeni na izranjanju biljaka iz tamne pozadine, ovdje se odnos obrće: tamne forme stabljika nalaze se u prvom planu, dok se pozadina posvjetljuje. Ovaj obrat označava prijelaz unutar ciklusa koji otvara novi odnos između tame i svjetla, između ishodišta i onoga što iz njega nastaje.
Ovakav pomak dodatno naglašava temeljnu ideju ciklusa – da se odnos između početka i nastajanja stalno iznova preoblikuje. Upravo u toj promjenjivosti dolazi do izražaja uloga mitološkog imaginarija, koji omogućuje višestruka čitanja i stalno širenje značenja.
U tom suodnosu početka i procesa iščitava se potencijal ovih radova. Stvaranje se ovdje oblikuje kao otvoreno polje značenja koje nastaje u susretu slike i pogleda. Promatrač pritom ima aktivnu ulogu, oslanjajući se na vlastiti imaginarij i iskustvo. Svaki pogled otvara novo čitanje, a slika se uspostavlja kao prostor interpretacije, potičući promatrača da sliku promatra kao proces koji se i dalje odvija.
Dora Lučić

Margerita Rakić rođena je u Puli 1991. godine. Nakon završene Opće gimnazije Pula 2009. upisuje Akademiju primijenjenih umjetnosti Sveučilišta u Rijeci. Diplomski studij završava 2015. i stječe naziv magistra primijenjene umjetnosti. Bavi se pedagoškim radom, kao i provedbom radionica edukativnog karaktera za djecu. Diplomski studij Likovne pedagogije upisuje akademske godine 2019./2020. na Akademiji primijenjenih umjetnosti Sveučilišta u Rijeci. Titulu magistra likovne pedagogije stječe 2022. godine. Živi i radi u Puli.

GSK Kerempuh: CLUEDO – društvena igra na sceni
2026-05-03 20:00 - 21:50, 2026-05-05 20:00 - 21:50 | Satiričko kazalište Kerempuh, Prolaz Fadila Hadžića 7, Zagreb, Croatia (Local Name: Hrvatska)
Autor: Sandy Rustin
Prijevod, režija i adaptacija: Nina Kleflin
Ova je krimi komedija nastala kao adaptacija filma “Clue” iz 1985., a sve zajedno inspirirano je poznatom detektivskom društvenom igrom Clue, kod nas nazvana Cluedo, oživljenom na sceni. Tekst i nosi naslov “Clue: Na sceni!”
Šestero gostiju pozvano je na večernju zabavu koju organizira anonimni domaćin. Svatko od njih dobije fiktivno svoje ime specijalno za tu priliku — Colonel Mustard, Mrs. White, Mr. Green, Mrs. Peacock, Professor Plum, and Miss Scarlet. Kroz protok vremena, otkriva se kako svi imaju nešto zajedničko, svi su žrtve istog ucjenjivača, onog istog koji je druženje i organizirao. Svakome je dodijeljeno oružje i mogućnost izbora: dvostruko platiti ucjenjivaču ili ubiti nedužnog batlera. Slijedi totalna ludnica, komedija dijaloga i slapstika u noći punoj zagonetki i smijeha, a sve do otkrivanja ubojice.
Komedija, baš kao i društvena igra, ima nekoliko krajeva. Bila je riječ o čak 200 kombinacija koje se međusobno razlikuju te ih bira publika putem karata. Sve se odvija na šahovskom polju i sama je priča namijenjena mlađoj publici, kao i onoj koja je voljela naš “Raspad sistema”.

Dramaturginja: Dora Delbianco
Scenograf: Stefano Katunar
Kostimografkinja: Sara Lovrić Caparin
Koreograf: Damir Klemenić
Autor glazbe: Tomislav Babić
Oblikovateljica svjetla: Vesna Kolarec
Inspicijentica: Lorena Matešić

Igraju:
Wadsworth – Domagoj Ivanković
Yvette – Ornela Vištica
Gospođica Scarlet (Rujnić) – Tanja Smoje
Gospođa Peacock (Paunica), – Ana Maras Harmander
Gospođa White (Bjelinski), – Mia Begović
Pukovnik Mustard (Senf) – Filip Detelić
Profesor Plum (Šljivac) – Marko Makovičić
Gospodin Green (Zelenski) – Matija Šakoronja
Gospodin Body (Trupina) – Dražen Čuček
Kuharica / Poštarica – Anica Kontić
Policajac – Jakov Zovko

Popusti na grupne posjete (10 i više osoba)
Prodaja na tel. 01/4833 645, 01/4833 646

Radionica Lutkica na dar: Čuvajmo korijene igre
2026-05-05 10:00 - 11:00 | ZAGREB
31. EMA – Edukativna muzejska akcija

Znaš li gdje su nastajale igračke s kojima su se igrali tvoji baka i djed? Jesu li i oni imali omiljenu lutku, drveni vlakić ili plišanog medvjedića?

U mjesecu muzeja u Hrvatskom školskom muzeju istražujemo priče o hrvatskim tvornicama igračaka 20. stoljeća i otkrivamo kako su nastajale igračke koje su razveseljavale djecu nekada – baš kao što tebe danas vesele tvoje omiljene igračke.

Kao što stablo ima korijen koji ga čvrsto drži u zemlji, tako i mi imamo svoje korijene – u obitelji, uspomenama, školi i igri.
Na radionici Lutkica na dar: Čuvajmo korijene igre upoznat ćemo igračke iz prošlosti, razgovarati o igri nekad i danas te izraditi vlastitu lutkicu na dar koja povezuje prošlost i sadašnjost.
Vrijeme održavanja: 5. svibnja 2026. u 10:00 sati Trajanje: 45 minuta Mjesto održavanja: galerija Hrvatskog školskog muzeja „Školica za 5“, Hebrangova 5, Zagreb Namijenjeno: djeci i mladima Napomena: broj sudionika je ograničen. Prijave: edu@hsmuzej.hr

DPUH @ Kliofest 2026.
2026-05-05 15:00 - 16:00 | Nacionalna i sveučilišna knjižnica u Zagrebu, Ulica Hrvatske bratske zajednice 4, Zagreb, 10000, Croatia (Local Name: Hrvatska)
Hrvatski povjesničari umjetnosti
Predstavljanje Zbornika Olga Maruševski i pregled projekta
Sudjeluju: Sanja Cvetnić, Dino Milinović, Irena Kraševac
Društvo povjesničara umjetnosti Hrvatske predstavlja Zbornik posvećen istaknutoj povjesničarki umjetnosti Olgi Maruševski, objavljen u sklopu dugogodišnjeg projekta Hrvatski povjesničari umjetnosti. Projekt je DPUH pokrenuo 2013. godine s ciljem valorizacije rada i autorskih doprinosa povjesničara umjetnosti koji su obilježili razvoj povijesti umjetnosti u Hrvatskoj.
Uz predstavljanje najnovijeg zbornika, govorit će se o samom projektu, njegovim dosadašnjim rezultatima i važnosti za struku. U okviru projekta do sada su objavljeni zbornici radova sa znanstvenih skupova posvećenih Arturu Schneideru, Gjuri Szabi, Radovanu Ivančeviću, Lelji Dobronić, Olgi Maruševski i Ljubi Karamanu, čime se sustavno gradi korpus znanja o ključnim akterima nacionalne povijesti umjetnosti.
Predstavljanje se održava u godini u kojoj Društvo povjesničara umjetnosti Hrvatske obilježava 70. obljetnicu svojega djelovanja.

BESPLATNA KREATIVNA LIKOVNA RADIONICA
2026-05-06 17:00 - 19:00 | ZAGREB
Tragovi zemlje – geopoetska istraživanja
Akademski slikar Luka Kušević vodi vas kroz ciklus likovnih radionica Tragovi zemlje koje kroz umjetnost, opažanje i maštu istražuju odnos čovjeka i okoliša. Polazeći od djela umjetnika poput Pera Kirkebyja, Seana Scullyja i Williama Turnera, umjetnik vas uvodi u svijet geopoetskih istraživanja u kojima ćete razviti osjećaj za prostor, prirodu i međusobnu povezanost svijeta oko nas izražavajući se kroz vlastiti likovni rad.
Stvarajte nove uspomene umjetničkim istraživanjem prirode!

Hrvatski školski muzej, u povodu obilježavanja 125. obljetnice, daruje javnosti kreativne likovne radionice koje će se održavati do lipnja 2026. godine.

Radionice se održavaju u Muzeju suvremene umjetnosti (3. Kat), Avenija Dubrovnik 17, Zagreb. Broj mjesta ograničen. Obavezne prijave na: mobitel 095 209 9163 ili na e-mail: edu@hsmuzej.hr

Kreativna Ura: Dizajn s prirodom
2026-05-06 17:30 - 19:30 | Urania, Trg E. Kvaternika 3/3, 10000 Zagreb, Trg E. Kvaternika 3/3, Zagreb, 10000, Croatia (Local Name: Hrvatska)
Kreativna Ura: Dizajn s prirodom
Ciklus Prostorne prakse nastavljamo s temom dizajna s prirodom, istražujući odnose između krajobraza, arhitekture i urbanog razvoja u suvremenim ekološkim i društvenim kontekstima.
Gošća programa je Federica Zatta — talijanska arhitektica, krajobrazna dizajnerica i istraživačica sa sjedištem u Amsterdamu. Njezin rad nalazi se na sjecištu krajobrazne arhitekture, urbanog dizajna i arhitekture, a predaje na više dizajnerskih akademija u Nizozemskoj, trenutačno na Academie van Bouwkunst u Groningenu.
Suautorica je pobjedničkog rada na natječaju Europan 17 (Breda, NL) te dobitnica potpore Creative Industries Fund NL. Zajedno s Izabelom Słodkom suosnovala je multidisciplinarnu praksu Słodka x Zatta, koja je ušla u uži izbor za nizozemski Prix de Rome Architecture 2026.
Kroz povezivanje umjetnosti, arhitekture, tehnologije i znanosti, Urania ciklusom Prostorne prakse aktivno doprinosi razvoju suvremene kulture i umjetničkog stvaralaštva, potiče inovativne pristupe i jača zajednicu kroz dijalog i suradnju.
Program Prostorne Prakse nastao je u suradnji s Janom Čulek iz Studio Fabula, a realiziran je uz financijsku podršku Zaklade “Kultura nova”.
Photo: Job Claushuis

ULUPUH u gostima: CRNO-BIJELI SVIJET
2026-05-06 19:00 - 21:00 | Galerija Modulor, Park Stara Trešnjevka 1, Zagreb, Grad Zagreb, 10000, Croatia (Local Name: Hrvatska)
Centar za kulturu Trešnjevka najavljuje otvorenje izložbe Crno-bijeli svijet, koja se održava u sklopu galerijskog programa ULUPUH u gostima. Autorica izložbe je Ada Kezić, a kustosica Ksenija Foretić. Otvorenje će se održati u srijedu, 6. svibnja 2026. u 19:00 sati u galeriji Modulor (Park Stara Trešnjevka 1). Izložba ostaje otvorena do 20. svibnja 2026., a ulaz je slobodan.
Izložba Crno-bijeli svijet okuplja 44 autora iz različitih sekcija ULUPUH-a, kao i goste čiji je rad kompatibilan s temom. Inicirana u Sekciji za produkt dizajn, razvija se kao interdisciplinarni projekt koji povezuje umjetnost, dizajn, modu i arhitekturu, s ciljem poticanja kritičkog promišljanja o društvenim, estetskim i simboličkim krajnostima suvremenog svijeta.
Polazište izložbe je univerzalni kontrast crne i bijele – kao ograničenje, ali i kao snažan kreativni okvir. Kroz različite discipline, od grafičkog i produkt dizajna do tekstila, nakita i fotografije, autori razvijaju vlastite interpretacije tog odnosa, stavljajući u fokus ritam, teksturu, svjetlo i formu. U odsustvu boje, ovi elementi dobivaju dodatnu izražajnost, otvarajući prostor za slojevita vizualna rješenja i nova značenja.
Kroz temu polarizacije, izložba propituje u kojoj mjeri stvarnost doista odgovara modelu binarnih podjela. Naslov izložbe referira se na kultni album grupe Prljavo kazalište, čime dodatno naglašava ideju svijeta obilježenog jasnim suprotnostima, moralnim dilemama i suprotstavljenim vrijednostima.
Snažan kontrast crne i bijele kroz povijest je bio važan estetski alat, a u ovom kontekstu postaje sredstvo istraživanja percepcije, strukture i značenja. Izložba poziva autore da kroz vlastite medije istraže što za njih znači „crno” i „bijelo” – kao vizualni, simbolički ili konceptualni okvir.
Izložba je otvorena radnim danom od 10:00 do 20:00 sati.

GSK Kerempuh: SVE ZBOG JEDNOG IMENA
2026-05-06 20:00 - 21:40, 2026-05-09 20:00 - 21:40, 2026-05-16 20:00 - 21:40 | Satiričko kazalište Kerempuh, Prolaz Fadila Hadžića 7, Zagreb, Croatia (Local Name: Hrvatska)
Autori teksta: Matthieu Delaporte & Alexandre de La Patellière
Redateljica: Saša Broz
Radnja predstave odvija se jedne večeri, na druženju obitelji i prijatelja. Sve započinje idilično, s Vincentom koji dijeli fotografiju svoje i Annine tek nedavno začete bebe. No ubrzo se dobra atmosfera drastično mijenja kada im Vincent objavi da će se dijete zvati Adolphe, što je francuski ekvivalent za Adolfa…
Ova vrhunska komedija hit je u više od 45 zemalja diljem svijeta, zahvaljujući iskričavosti dijaloga te detaljno oslikanim, vjerodostojnim i neodoljivim likovima s kojima se lako možemo poistovjetiti. Jedna od centralnih tema jest suparništvo između braće i sestara, tinjajuća ogorčenost i netrpeljivost koja se vrlo lako može razumjeti u bilo kojem okruženju.
U 90 minuta trajanja predstave nema ni sekunde pauze niti praznog hoda, pa tako protagonisti, ali ni publika, do samog kraja ne dolaze do daha. Tekst u mnogočemu asocira na Rezin komad ˝Bog masakra˝, kao i na kultni Genoveseov film ˝Perfetti sconosciuti˝ (“Potpuni stranci”).
Komad su napisali Matthieu Delaporte i Alexandre de la Patellière, a uspješno je adaptiran i za film, čiji je original također pratilo nekoliko varijanti remakea.
Pariška produkcija osvojila je šest nominacija za nagradu Molière, uključujući i onu za najbolju komediju, dvije nominacije za najboljeg sporednog glumca za Jean-Michela Dupuisa i Guillaumea de Tonquédeca, zatim za najbolju sporednu glumicu za Valérie Benguigui, najboljeg dramatičara za Matthieua Delaportea i Alexandrea de la Patellièrea i najbolju režiju za Bernarda Murata.
Prevoditeljica: Vanda Mikšić
Autorica adaptacije i dramaturginja: Dora Delbianco
Scenografkinja: Sara Haas
Kostimografkinja: Mia Popovska
Suradnica za scenski pokret: Nastasja Štefanić Kralj
Oblikovatelj svjetla: Aleksandar Čavlek
Inspicijentica: Lorena Matešić
Igraju:
Élisabeth Garaud-Larchet – Anita Matić Delić
Pierre Garaud, Élisabethin muž – Damir Poljičak
Claude Gratignol, Élisabethin prijatelj iz djetinjstva – Domagoj Ivanković
Vincent Larchet, Élisabethin brat – Borko Perić
Anna Caravati, Vincentova partnerica – Mirela Videk Hranjec
Popusti na grupne posjete (10 i više osoba)
Prodaja na tel. 01/4833 645, 01/4833 646

ULUPUH u gostima - CRNO-BIJELI SVIJET u galeriji Modulor
2026-05-07 10:00 - 2026-05-20 20:00 | Galerija Modulor, Park Stara Trešnjevka 1, Zagreb, Grad Zagreb, 10000, Croatia (Local Name: Hrvatska)
Izložba Crno-bijeli svijet okuplja 44 autora iz različitih sekcija ULUPUH-a, kao i goste čiji je rad kompatibilan s temom. Inicirana u Sekciji za produkt dizajn, razvija se kao interdisciplinarni projekt koji povezuje umjetnost, dizajn, modu i arhitekturu, s ciljem poticanja kritičkog promišljanja o društvenim, estetskim i simboličkim krajnostima suvremenog svijeta.
Selekcija radova: Ada Kezić i Ksenija Foretić
Kustosica: Ksenija Foretić
Izložba je otvorena radnim danom od 10:00 do 20:00 sati.

Kreativna Ura: Dizajn s prirodom
2026-05-07 14:00 - 17:00 | Urania, Trg E. Kvaternika 3/3, 10000 Zagreb, Trg E. Kvaternika 3/3, Zagreb, 10000, Croatia (Local Name: Hrvatska)
Ciklus Prostorne prakse nastavljamo sljedećim dvodnevnim događanjem.
Drugi događaj u sklopu ciklusa Prostorne prakse bavi se temom dizajna s prirodom, istražujući odnose između krajobraza, arhitekture i urbanog razvoja u suvremenim ekološkim i društvenim kontekstima.
Gošća programa je Federica Zatta — talijanska arhitektica, krajobrazna dizajnerica i istraživačica sa sjedištem u Amsterdamu. Njezin rad nalazi se na sjecištu krajobrazne arhitekture, urbanog dizajna i arhitekture, a predaje na više dizajnerskih akademija u Nizozemskoj, trenutačno na Academie van Bouwkunst u Groningenu.
Suautorica je pobjedničkog rada na natječaju Europan 17 (Breda, NL) te dobitnica potpore Creative Industries Fund NL. Zajedno s Izabelom Słodkom suosnovala je multidisciplinarnu praksu Słodka x Zatta, koja je ušla u uži izbor za nizozemski Prix de Rome Architecture 2026.
RADIONICA:
U sklopu ciklusa Federica će održati i radionicu koja kombinira rad na lokaciji i terensko istraživanje. Sudionici će se baviti konkretnim prostorom kroz niz tematskih polazišta i vođenih zadataka.
Kombiniranjem objektivnih i subjektivnih pristupa istražit će se različiti slojevi — materijalni, društveni i ekološki — koji oblikuju urbani okoliš. Umjesto klasične analize prostora, radionica potiče pažljivo i nijansirano čitanje lokacije kao složenog i promjenjivog sustava.
Za sudjelovanje u radionici nije potrebno predznanje.
Program Prostorne Prakse nastao je u suradnji s Janom Čulek iz Studio Fabula, a realiziran je uz financijsku podršku Zaklade “Kultura nova”.
Photo: Job Claushuis

GSK Kerempuh: PUTUJUĆE KAZALIŠTE ŠOPALOVIĆ
2026-05-07 20:00 - 21:50, 2026-05-08 20:00 - 21:50, 2026-05-15 20:00 - 21:50 | Satiričko kazalište Kerempuh, Prolaz Fadila Hadžića 7, Zagreb, Croatia (Local Name: Hrvatska)
Autor: Ljubomir Simović
Redatelj: Aleksandar Popovski
Autorica adaptacije i dramaturginja: Dora Delbianco
“Putujuće kazalište Šopalović”, klasična je poetska drama s elementima tragedije i iskričavog humora koji izbija kao simbol autentičnosti pojedinaca te kao nusprodukt apsurda svakodnevice u kojoj likove zatičemo. U fokusu su članovi glumačke trupe i putujućeg kazališta Šopalović, građani okupiranog grada koji nastavljaju igrati svoj repertoar na otvorenom, dok se rat oko njih razbuktava do krajnjih granica. Komad je to koji kroz obilje duhovitosti, ali uvijek uz kulisu tragike i duboke tuge koja protagoniste okružuje, postavlja pitanje o važnosti umjetnosti u vremenima kada ludilo preuzima glavnu riječ.
Koji je najbolji odgovor na mržnju? Ljubav, ona prema životu, ali i prema svojoj profesiji. A koji je najtočniji odgovor na destrukciju? Upravo kreiranje i umjetnost u cjelini. Umjetničko djelovanje kao najhumaniji trag ljudskog postojanja. Je li u tako teška vremena primjereno igranje predstava, jedno je od pitanja koje komad otvara te se u njemu progovara o važnosti igre i slavljenju svega onog dobrog što nam književnost i dramska umjetnost mogu donijeti. I na kraju krajeva, s jedne strane, kada bi kazališta čekala prestanak ratova za početak svojeg rada, ne bi nikada stigla na red, a s druge – ima li na svijetu jače sile od one stvaralačke koja bi besmislenoj agresiji, mogla uspješnije baciti rukavicu u lice.

Igraju:
Majcen, Sipo – Dražen Čuček
Milan – Ozren Opačić
Drobac – Tarik Filipović
Božo Babić – Damir Poljičak
Gina – Ines Bojanić
Semka – Ornela Vištica
Darko – Josip Brakus
Matija Šopalović – Borko Perić
Elizabeta Protić – Anita Matić Delić
Sofija Subotić – Josipa Anković
Filip Trnavac – Marko Makovičić
Popusti na grupne posjete (10 i više osoba)
Prodaja na tel. 01/4833 645, 01/4833 646

Izložba i rezidencijalni boravak Josipa Pina Ivančića u Flori
2026-05-08 09:00 - 2026-05-18 19:00 | HDLUDU, Šetalište kralja Zvonimira 32, Dubrovnik
Hrvatsko društvo likovnih umjetnika Dubrovnik i Galerija Flora
sa zadovoljstvom Vas pozivaju na otvorenje izložbe
JOSIP PINO IVANČIĆ
eko la Flora; xe lo Dubrovnik
koje će se održati u petak 8. svibnja u 19 sati u Medijateci galerije Flora.
Izložba se može pogledati do 18. svibnja svaki dan od 9-13 sati i od 16-19 sati sati. Izložba se može pogledati i u drugim terminima ako su vrata Florina doma otvorena, te najavom na galerijaflora.dbk@gmail.com

***
Išupljenje čovjeka
Svatko mora ispuniti svoj san da bi uzeo udjela u slobodi. San slobode, međutim, treba naučiti sanjati. Čovjek se rađa kao izgnanik iz sna, kao sanjarsko siroče potkresanih krila. Za uzlet u slobodu sna valja se tek odgojiti. Osim dobrih želja od kojih rastu krila za let je potrebno i nešto umjetničkoga praha. Ali za umjetnički prah neophodan je umjetnik! Probajmo stoga s nekim umjetnikom, s Josipom Pinom Ivančićem!
Svojedobno je u novinama izašao ovakav naslov: „Pod izlikom ‘umjetničkoga performancea’ Pino Ivančić izmrcvario i zaklao purana“! To navodno „skandalozno i šokantno“ klanje purana govori zapravo o umjetniku kao spomenutom „izgnaniku iz sna“ u koji se može vinuti, za razliku od razumnih i bezdušnih novinara, samo uz nešto „duše“, ili slikovito rečeno, samo uz nešto „vilinskoga praha“. „Duša“ umjetnika često se pokazuje u obliku „ptice“, ovdje u liku „purana“. No „puranu“ su potkresana krila! Kao vjerno otjelovljenje snovite Pinove slobodne krilatosti, „skuhan i zaklan“ iščezava puran zajedno s Pinovim umjetničkim sanjama u „ciganskom loncu života bez snova“, koji bi se možda mogao usporediti s „crkvom bez krova“ i „bukvarom bez slova“, u vilinski onkraj ostavljajući Pina na milost i nemilost ciničnom novinarskom medijskom ciganluku.
Izgubivši, naime, svoja krila, umjetnikova duša preobražava se u pozemljarsku ništariju što se sjeća neba jedino kroz psovku, poštenja jedino kroz krađu, vjernosti samo kroz prevaru i tek onda kada, rođen iznova u performanceu, primjerice noseći na leđima „križ“ ulicama Beograda ne bi li okajao zločin klanja i kresanja vlastite umjetničke „duše“, prisjeća se umjetnik iznova izgubljene svoje krilatosti. No tako svijet postaje sve „manji“. Ne dakako u kvantitativnome smislu nego u „vilinskome“ značenju o čemu govori i naslov Pinova filma „Mali čovik … ja ili o’čarano kruženje“ nagrađen na 48. Reviji hrvatskoga filmskoga stvaralaštva u Varaždinu. Čovjek kao biće, čovjek kao ono „predmetno“ naposljetku se toliko rastvara u ovladivost bezdušnošću da na njemu takoreći nestaje karakter krilatosti i dovršava se napuštenost njegova od slobode. Takovo metafizičko „smanjivanje svijeta“, kako je jednom kazao jedan čuveni sročitelj, dovodi do posvemašnjega i konačnoga išupljenja čovjeka!
Antun Nodilo
Josip Pino Ivančić pulski je umjetnik, performer i glazbenik. Alternativnoj kulturnoj sceni poznat je već od početka sedamdesetih godina kada ulazi u konceptualni krug i performans vode. U to vrijeme s prijateljima stvara ‘mental spirit music’,a u pod utjecajem Beuysa otvara procese za stvaranje tzv.’socijalne skulpture’ čime već tada pripada nevelikoj skupini konceptualnih umjetnika koji su angažirano propitivali socijalističke vrijednosne sustave, ponajprije smisao rada i poziciju radnika.
i.j.PINOva pozicija izvan centra te njegovo iskustvo radnika u brodogradilištu Uljanik osiguralo mu je ‘pravo’ na dodatno radikaliziranje u prostoru umjetnosti. Tijekom osamdesetih svoje umjetničke interese ostvaruje u prostoru spajanja medija glazbe,performansa i likovne umjetnosti (alterrock gupa ‘GustapH y njegovi dobry duhovi’, a od devedesetih javnost ga pozna kao jednog od najprovokativnijih hrvatskih performera ali i kao alternativnog novomedijskog eksperimentatora (telefonski koncet Netz/Mreža, za Radio ORF).

FESTIVAL DAYS OF ORIS 26
2026-05-09 08:00 - 2026-05-10 17:00 | Vatroslav Lisinski Concert Hall, Trg Stjepana Radića 4, Zagreb, 10000, Croatia (Local Name: Hrvatska)

Umjetnost kao terapija
2026-05-09 10:00 - 11:00 | ZAGREB
BESPLATNE KREATIVNE LIKOVNE RADIONICE
Pod vodstvom Petre Kovačić, mag. educ. art., subotama organiziramo likovne radionice Umjetnost kao terapija. Vikend započnite opuštajući se uz kreativno stvaranje, posvećeni razvoju vlastite mašte kroz radionice različitog sadržaja i inovativnih tehnika. U ugodnoj i opuštenoj atmosferi očekuje vas kvalitetno provedeno slobodno vrijeme, uz stjecanje novih znanja i vještina te iskustvo stvaranja bez pritiska i ocjenjivanja.
Dođite i dopustite sebi trenutak mira i slobode – osjetite snagu kreativnosti i otkrijte kako umjetnost može biti vaš izvor ravnoteže, inspiracije i osobnog rasta.
Hrvatski školski muzej, u povodu obilježavanja 125. obljetnice, daruje javnosti kreativne likovne radionice koje će se održavati do lipnja 2026. godine.
Radionice se održavaju u galeriji Hrvatskog školskog muzeja “Školica za 5”, Hebrangova 5, Zagreb. Prijave se zaprimaju najkasnije dva dana prije radionice. Broj mjesta ograničen. Obavezne prijave na: mobitel 095 209 9163 ili na e-mail: edu@hsmuzej.hr

GSK Kerempuh: OTAC, KĆI I DUH SVETI
2026-05-13 19:00 - 22:15 | Satiričko kazalište Kerempuh, Prolaz Fadila Hadžića 7, Zagreb, Croatia (Local Name: Hrvatska)
Autor: Mate Matišić
Redatelj: Janusz Kica
˝Otac, Kći i Duh Sveti˝ nova je duologija Mate Matišića napisana za Kerempuh koju na scenu postavlja Janusz Kica. Ovaj umjetnički tandem predstavlja sam vrh kazališne umjetničke produkcije i spoj su koji obećava neponovljiv teatarski doživljaj. U ovim urnebesnim tekstovima prožetim gorkim humorom, finom ironijom i nevjerojatnim apsurdom, Matišić ispisuje obrate dostojne najpametnijih krimića, kopajući uvijek dublje u ponore samog sebe i nalazeći krivca na najneočekivanijim mjestima. Jesmo li voljni doći do istine, ma koliko skrivena ona bila i još važnije, platiti cijenu koju ona podrazumijeva? Za autora je odgovor jasan i nedvosmislen. Uvijek istina i ništa drugo osim istine.
Dramaturginja: Dora Delbianco
Kostimografkinja: Doris Kristić
Scenografkinja: Liberta Mišan
Autorica glazbe: Tamara Obrovac
Oblikovatelj svjetla: Aleksandar Čavlek
Inspicijentica: Mirela Tihava

Igraju:
SIJAMSKI BLIZANCI PLEŠU SAMBU ILI NEVINI UMIRU PRVI
Slavko – Vedran Mlikota
Slavica, njegova supruga – Branka Trlin
Ana, njihova kći – Mirela Videk Hranjec
Djevojčica – Anica Kontić
Djevojčica 2 – Tamara Kovačević
Svećenik – Dražen Čuček

ŽENE BEZ ZUBA ILITI PLES MELANIJE TRUMP
Blaž – Marko Makovičić
Ana – Ines Bojanić
Marko – Hrvoje Kečkeš
Marija – Linda Begonja
Tkz. Melanija Trump – Mia Begović
Matea – Anica Kontić
Dunja – Tamara Kovačević
Mate – Dražen Čuček
Muškarac – Vilim Matula

Popusti na grupne posjete (10 i više osoba)
Prodaja na tel. 01/4833 645, 01/4833 646

Održiva Ura: Terrazzo
2026-05-14 17:30 - 19:30 | Urania, Trg E. Kvaternika 3/3, 10000 Zagreb, Trg E. Kvaternika 3/3, Zagreb, 10000, Croatia (Local Name: Hrvatska)
Održiva Ura: Terrazzo – građevinski materijal budućnosti donosi razgovor o terrazzu kao materijalu estetske profinjenosti, higijenske besprijekornosti, lake održivosti i iznimne trajnosti.
Prisutan u venecijanskim palačama, javnim zgradama 19. i 20. stoljeća te prostorima duhovnosti, terrazzo se danas ponovno snažno vraća u suvremeni arhitektonski diskurs.
Hrvatska, kao baštinik venecijanske tradicije, ima bogato naslijeđe terrazza, a nakon razdoblja njegova zamiranja svjedočimo njegovu ponovnom oživljavanju, kako u kontekstu postpotresne obnove, tako i u suvremenim arhitektonskim realizacijama.
Upravo o tome razgovaramo na novom izdanju Održive Ure, u četvrtak, 14. svibnja u 17:30 sati u Uraniji.
U razgovoru sudjeluju:

Alan Braun, Dr. sc., docent.
Ida Krizaj Leko, doc. art.
Anton Kummermehr, VIA Material

Alan Braun će nas uvesti u temu terrazza i približiti njegov umjetnički i obrtnički značaj, Anton Kummermehr će iz pozicije proizvođača proširiti saznanja o suvremenoj tehnologiji izrade terrazzo podova, njihovoj kreativnoj primjeni i izvedbi, a Ida Križaj Leko, prakticirajuća arhitektica i voditeljica Urbanih studija u Rijeci, zaokružit će priču o terrazzu kroz vlastito iskustvo, ističući kako nas učenje iz vlastitih iskustava čini pametnijima u budućnosti.
Broj mjesta je ograničen, pa vas molimo da rezervirate svoje mjesto ovdje. Ulaz je slobodan!

Radionica Moj mini vrt
2026-05-16 10:00 - 11:00 | ZAGREB
Stvarat ćemo otiske vrtova na malim dimenzijama papira – male gredice, cvjetne otočiće, … Napravit ćemo skicu, izrezati u linoleumu i otisnuti. Ukoliko ste oduvijek maštali o vrtu, sada je prilika da izradite mini otiske kako bi mogao izgledati. Na kraju ih stavljamo u male okvire za slike i spremni su da ih odnesete kući.
Tehnika: Linorez.
Hrvatski školski muzej, u povodu obilježavanja 125. obljetnice, daruje javnosti kreativne likovne radionice koje će se održavati do lipnja 2026. godine.

GSK Kerempuh: SUBOTA, NEDJELJA I PONEDJELJAK
2026-05-17 20:00 - 22:00 | Satiričko kazalište Kerempuh, Prolaz Fadila Hadžića 7, Zagreb, Croatia (Local Name: Hrvatska)
Autor: Eduardo de Filippo
Redatelj: Paolo Magelli
Nedjeljni ručak u domu obitelji Priore okuplja tri generacije koje žive pod istim krovom. Tu je djed, zatim roditelji, djeca, njihovi partneri, teta, nećak, susjedi i drugi nezvani ili pak zvani gosti – plejada likova čija nas šarolikost uvodi u bogat i često turbulentan svijet razgranatih obiteljskih i inih odnosa dok se prepliću niti njihovih sudbina i međusobnih veza. Glumački ansambl vješto razotkriva slojeve života svojih likova, otkrivajući nam njihove tajne, strahove, ambicije i snove. U tome mediteranski glasnom ali ipak intimnom okruženju otkrivaju se univerzalne istine koje nas sve povezuju kao što je prirodna želja za ljubavlju, razumijevanjem i pripadnošću.
Kao intrigantan okvir priči poslužio je sukob između starog i novog, interakcija tradicije i modernosti. Obitelj Priore čvrsto je ukorijenjena u svojim napolitanskim tradicijama, ali se suočava s vjetrovima promjena koji pušu kroz njihove živote. Sukob generacija jasno ilustrira napetosti između prihvaćanja uspostavljenih normi i neizbježnog traženja novih putova.
Prevoditeljica: Branka Rakić
Autorica adaptacije i dramaturginja: Željka Udovičić Pleština
Scenograf: Miljenko Sekulić
Kostimografkinja: Marita Ćopo
Autori glazbe: Ivanka Mazurkijević i Damir Martinović Mrle
Autor video projekcija: Ivan Marušić Klif
Oblikovatelj svjetla: Aleksandar Čavlek
Koreografkinja za ples mambo: Tamara Despot
Asistentica redatelja: Mirela Tihava
Pomoćnik redatelja: Max Foretić
Inspicijentica: Mirela Tihava

Igraju:
Rosa – Linda Begonja
Virginia – Mia Anočić – Valentić / Mirela Videk Hranjec
Pepino – Dražen Čuček
Rocco – Filip Detelić
Federico – Igor Jurinić
Antonio – Vilim Matula
Giulianella – Josipa Anković
Amelia – Anita Matić Delić
Atilio – Matija Šakoronja
Rafaele – Marko Makovičić
Luigi Ianiello – Hrvoje Kečkeš
Elena Ianiello – Branka Trlin
Krojač – Vedran Mlikota
Mikele – Damir Poljičak
Maria Carolina – Ana Maras Harmander
Roberto – Davor Kovač
Doktor – Karlo Mlinar
Popusti na grupne posjete (10 i više osoba)
Prodaja na tel. 01/4833 645, 01/4833 646
